ΚΑΝΟΝΙΣΜΟΣ (ΕΟΚ) αριθ. 745/93 ΤΟΥ ΣΥΜΒΟΥΛΙΟΥ της 17ης Μαρτίου 1993 για την τροποποίηση του κανονισμού (ΕΟΚ) αριθ. 3651/90 για τον καθορισμό των γενικών κανόνων εφαρμογής του συμπληρωματικού μηχανισμού στις συναλλαγές νωπών οπωροκηπευτικών μεταξύ της Πορτογαλίας και των άλλων κρατών μελών

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 43,

την πράξη προσχώρησης της Ισπανίας και της Πορτογαλίας και ιδίως το άρθρο 234 παράγραφος 2,

την πρόταση της Επιτροπής,

τη γνώμη του Ευρωπαϊκού Κοινοβουλίου (1),

Εκτιμώντας:

ότι ο κανονισμός (ΕΟΚ) αριθ. 3651/90 (2) προέβλεψε ότι, κατά τις ευαίσθητες περιόδους, η διαχείριση του συμπληρωματικού μηχανισμού στις συναλλαγές (ΣΜΣ) γίνεται με βάση πιστοποιητικά τα οποία εκδίδουν οι πορτογαλικές αρχές για κάθε εισαγωγή οπωροκηπευτικών προέλευσης των υπολοίπων κρατών μελών-

ότι ο έλεγχος για την τήρηση του εν λόγω καθεστώτος, έως σήμερα, γίνεται στα σύνορα- ότι η υλοποίηση της ενιαίας αγοράς δίχως εσωτερικά σύνορα καθιστά αναγκαία τη θέσπιση ενός νέου συστήματος ελέγχου το οποίο θα διενεργείται στη χώρα προορισμού-

ότι η υποχρέωση να αναφέρεται ο αριθμός του πιστοποιητικού ΣΜΣ που χρησιμοποιείται στα εμπορικά έγγραφα τα σχετικά με τα προϊόντα που εισάγονται στην Πορτογαλία από τα υπόλοιπα κράτη μέλη, σε συνδυασμό με έναν επιτόπιο έλεγχο στη χώρα αυτή καθώς και η εφαρμογή, σε περίπτωση μη τήρησης των προβλεπομένων διατάξεων, αποτρεπτικών κυρώσεων δύνανται να συμβάλλουν στην ομαλή λειτουργία του συμπληρωματικού μηχανισμού στις συναλλαγές- ότι ο επιτόπιος έλεγχος δύναται, ειδικότερα, να διευκολυνθεί από ενδείξεις σχετικές με την καταγωγή ή την προέλευση που, σύμφωνα με τις κοινοτικές διατάξεις, πρέπει να αναφέρονται στη συσκευασία των προϊόντων που υπόκεινται στο συμπληρωματικό μηχανισμό κατά τις συναλλαγές-

ότι, στις περιπτώσεις σοβαρής διαταραχής των αγορών που εξακολουθούν να υφίστανται παρά την εφαρμογή των μέτρων που προβλέπονται στο άρθρο 7 του κανονισμού (ΕΟΚ) αριθ. 3651/90, είναι σκόπιμο να προβλεφθεί η εφαρμογή συμπληρωματικών μέτρων, ενδεχομένως, κατά παρέκκλιση από τα μέτρα που προβλέπονται από τις διατάξεις για την κοινή οργάνωση των αγορών για τις τοπικές ή περιφερειακές αγορές-

ότι το σύνολο των προαναφερθέντων στοιχείων συνεπάγεται την τροποποίηση, ανάλογα, του κανονισμού (ΕΟΚ) αριθ. 3651/90,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 3651/90 τροποποιείται ως εξής:

1. Στο άρθρο 4, η παράγραφος 1 αντικαθίσταται από το ακόλουθο κείμενο:

"1. Κατά τη διάρκεια των ευαίσθητων περιόδων η κυκλοφορία στην Πορτογαλία και η θέση σε κατανάλωση στη χώρα αυτή των προϊόντων που αναφέρονται στο άρθρο 1 υπόκειται στην υποβολή ενός πιστοποιητικού ΣΜΣ.

Οι διατάξεις του πρώτου εδαφίου όσον αφορά την κυκλοφορία στην Πορτογαλία δεν εφαρμόζονται, αν ο κάτοχος των προϊόντων μπορεί να αποδείξει ότι αυτά δεν προορίζονται για την αγορά της Πορτογαλίας."

2. Στο άρθρο 7:

- το υπάρχον κείμενο γίνεται παράγραφος 1,

- προστίθεται η ακόλουθη παράγραφος:

"2. Αν εμφανισθούν σοβαρές διαταραχές του συνόλου ή μέρους της πορτογαλικής αγοράς και αν εμμένουν παρά την εφαρμογή των μέτρων που προβλέπονται στην παράγραφο 1, είναι δυνατόν να ληφθούν κατάλληλα μέτρα, διαφορετικά από εκείνα που προβλέπονται από την εν λόγω παράγραφο και συμπληρωματικά αυτών, σύμφωνα με τις διαδικασίες που προβλέπονται στο άρθρο 252 της πράξης προσχώρησης. Τα μέτρα αυτά δύνανται να συνεπάγονται για τις τοπικές ή περιφερειακές αγορές παρεκκλίσεις από τις διατάξεις για την κοινή οργάνωση των αγορών."

3. Παρεμβάλλονται τα ακόλουθα άρθρα:

"Άρθρο 7α

1. Με εξαίρεση τα τιμολόγια που εκδίδονται κατά τη λιανική πώληση, τα τιμολόγια πώλησης και τα άλλα εμπορικά έγγραφα που πρόκειται να καθοριστούν και αφορούν προϊόντα προέλευσης των άλλων κρατών μελών που εισάγονται στην Πορτογαλία κατά τις περιόδους κατά τις οποίες απαιτείται η υποβολή πιστοποιητικού ΣΜΣ κατ' εφαρμογή του άρθρου 6, αναφέρουν τον αριθμό του πιστοποιητικού που χρησιμοποιείται για τη θέση σε κατανάλωση στην Πορτογαλία καθώς και κάθε άλλο απαραίτητο στοιχείο.

2. Οι πορτογαλικές αρχές εφαρμόζουν, κυρίως στις αγορές χονδικές πωλήσεως, επιτόπιους ελέγχους για να εξακριβώσουν, με τη βοήθεια των εμπορικών εγγράφων που αναφέρονται στην παράγραφο 1 και των ενδείξεων που εφαίνονται στις συσκευασίες αν τα προϊόντα προέλευσης άλλων κρατών μελών τέθηκαν στην κατανάλωση κατόπιν υποβολής ενός πιστοποιητικού ΣΜΣ κατά τις περιόδους κατά τις οποίες απαιτείται η υποβολή αυτού του πιστοποιητικού κατ' εφαρμογή του άρθρου 6.

3. Κανένας από τους ελέγχους που αναφέρονται στις παραγράφους 1 και 2 δεν μπορεί να λάβει χώρα στα σύνορα μεταξύ κρατών μελών.

Άρθρο 7β

Σε περίπτωση μη τήρησης των διατάξεων που προβλέπονται από τον παρόντα κανονισμό ή των λεπτομερειών εφαρμογής του, οι πορτογαλικές αρχές καθώς και εκείνες των άλλων κρατών μελών επιβάλλουν κυρώσεις ανάλογες προς τη σοβαρότητα των παραβάσεων που διεπράχθησαν. Για τους συναλλασόμενους που έχουν θέσει στην πορτογαλική αγορά, δίχως πιστοποιητικό ΣΜΣ, προϊόντα που υπόκεινται στο ΣΜΣ, κατά τις περιόδους κατά τις οποίες απαιτείται η υποβολή του πιστοποιητικού αυτού κατ' εφαρμογή του άρθρου 6, οι εν λόγω κυρώσεις δεν δύνανται να είναι κατώτερες από το διπλάσιο της αξίας των προϊόντων που διατέθηκαν στην αγορά δίχως πιστοποιητικό ΣΜΣ."

Άρθρο 2

Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 17 Μαρτίου 1993.

Για το Συμβούλιο

Ο Πρόεδρος

B. WESTH

(1) ΕΕ αριθ. C 21 της 25. 1. 1993.

(2) ΕΕ αριθ. L 362 της 27. 12. 1990, σ. 24.

(3) ΕΕ αριθ. C 21 της 25. 1. 1993.

(4) ΕΕ αριθ. L 362 της 27. 12. 1990, σ. 24.